**Styrk relationen til fremtidens talenter igennem et projektorienteret forløb**   
  
**Hvad er et projektorienteret forløb?**

Studerende på kandidatuddannelsen i Arkæologi kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret.

Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Arkæologi?**

Studerende på kandidatuddannelsen i Arkæologi er uddannet i forskningsbaseret viden om centrale faglige problemstillinger og avanceret forståelse for kulturhistoriske sammenhænge inden for forhistorisk, historisk eller klassisk arkæologi. Som virksomhed/organisation kan I derfor forvente, at den studerende har indgående viden om kilder, begreber, teorier og metoder inden for faget samt de særlige udfordringer, der knytter sig til analyse og tolkning af materiel kultur og bygningsværker ved inddragelse af skriftlige kilder, så vidt de er relevante i den pågældende periode.

I kan forvente, at den studerende er i stand til at varetage arkæologiske og akademiske arbejdsopgaver for museale og antikvariske myndigheder samt andre relevante aktører nationalt og internationalt. Den studerende har kompetencer i forhold til indsamling, systematisering, analyse og fortolkning af arkæologisk materiale samt til at indgå i centrale teoretiske diskussioner inden for fagområdet. I kan desuden forvente, at den studerende kan kritisk vurdere og redegøre for arkæologisk viden på baggrund af fagets forskningstradition og selvstændigt formidle og diskutere et materiale og videnskabelige problemstillinger i skrift og tale i både en faglig og populærvidenskabelig sammenhæng.

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start, inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation skal den studerende samtidig deltage i vejledning, undervisning på universitetet og bruge tid på specialeforberedende arbejde. Det projektorienterede forløb afsluttes med en eksamen, som den studerende også har brug for tid til at forberede undervejs.

Som projektvært skal du derfor forvente, at den studerende skal have tid til at løse opgaver stillet af universitetet.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkommen til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og find informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende/projektorienterede-forloeb-i-virksomheder-og-organisationer/information-om-projektorienterede-forloeb)

Med venlig hilsen

**Marcello Mannino**

Afdelingsleder

Tlf: 22 56 30 00

Mail: [afdelingsleder.arkaeologi@cas.au.dk](mailto:afdelingsleder.arkaeologi@cas.au.dk)